THE MALTA INDEPENDENT b’ritratt tal-Imħallef Lino Farrugia Sacco u l-Ministru tal-Ġustizzja Owen Bonnici li skont il-ġurnal bl-Ingliz jittama li l-proċeduri legali li bdew mill-Imħallef Lino Farrugia Sacco jkunu konklużi fil-ħin biex il-Parlament jiddiskuti l-mozzjoni ta’ impeachment kontrih qabel ma l-Imħallef jirtira x-xahar d-dieħel. Storja oħra tgħid li skont rapport minn aġenzija tal-aħbarijiet marittimu, l-proġett tal-power station li taħdem bil-gass LNG f’Delimara se jittardja b’bejn sitt xhur u 12-il xahar aktar. IN-NAZZJON jgħid li waħda mill-wegħdiet tal-Prim Ministru Joseph Muscat kienet li jeqred il-korruzzjoni, iżda skont il-ġurnal Dr Muscat falla f’waħda mill-ewwel deċiżjonijiet li kellu jieħu b’rabta mal-korruzjoni. Ir-ritratt fuq il-paġna ta’ quddiem tal-ġurnal juri lill-Kap tal-Oppożizzjoni Simon Busuttil qed jiffirma l-ktieb tal-kondoljanzi fl-ambaxxat tal-Olanda, hekk kif il-maġġoranza tal-vittmi tat-traġedja tal-Malaysia Airlines fl-Ukrajna huma Olandiżi. Huwa fisser din it-traġedja li ħalliet 298 persuna mejta, bħala inaċċettabli u setgħet ġiet evitata. MALTA TODAY jistaqsi fejn hu il-pjan B tagħna dwar il-Libja. Storja oħra tgħid li l-Ministru tal-Affarijiet Barranin, George Vella sejjaħ għal tmiem tal-qtil u l-massakru f’Gaza. THE TIMES OF MALTA b’ritratt ta’ pulizija Ukren qed iħares waqt li ferrovija bil-katavri tal-vittmi tal-ajrpulan tal-Malaysia Airlines li ġġaraf f’żona tar-ribelli fil-Lvant tal-Ukrajna, wasslet fil-belt ta’ Kharkiv fil-lvant tal-pajjiż. Il-ġurnal jgħid li Malta qed issejjaħ għal sanzjonijiet tal-Unjoni Ewropea aktar ħorox kontra r-Russja wara li ajruplan tal-passiġieri tal-Malaysia Airlines twaqqa’ l-ġimgħa li għaddiet waqt li kien għaddej mit-territorju Ukren ikkontrollat mis-separatisti favur ir-Russja. Storja oħra tgħid li skont ċifri li ngħataw fil-Parlament ilbieraħ, aktar minn 3,000 persuna mill-Ewropa tal-Lvant saru residenti Maltin. L-ORIZZONT jgħid li l-Gvern dalwaqt iħabbar min se jkun l-operatur il-ġdid tat-trasport pubbliku, dan hekk kif il-Ministru tat-Trasport Joe Mizzi qal li wasal fi tmiemu l-proċess tal-għażla tal-operatur il-ġdid tas-servizz tal-karozzi tal-linja. Rapport ieħor hu dwar it-tneddija tal-viżjoni ekonomika tal-Kamra tal-Kummerċ għs-sitt snin li ġejjin, li fost oħrajn jipproponi li l-Gvern għandu jippermetti lin-negozji jixtru l-enerġija bi kwantitajiet kbar jew bi sħab. U f’intervista fuq is-CNN, il-Prim Ministru Joseph Muscat qal li hemm bżonn ta’ aktar sanzjonijiet mill-Unjoni Ewropea fuq ir-Russja.